Illum il-Kunsill adotta deċiżjoni u regolament li jistabbilixxu reġim ta' sanzjonijiet globali b'rabta mad-drittijiet tal-bniedem . Għall-ewwel darba, l-UE qed tgħammar lilha nnifisha b'qafas li jippermettilha timmira individwi, entitajiet u korpi – inklużi atturi statali u mhux statali – responsabbli għal, involuti fi jew assoċjati ma' ksur serju tad-drittijiet tal-bniedem u abbużi madwar id-dinja , irrispettivament minn fejn seħħew. Tali miżuri restrittivi ser jipprevedu projbizzjoni fuq l-ivvjaġġar li tapplika għall-individwi, u l- iffriżar ta' fondi li japplika kemm għall-individwi kif ukoll għall-entitajiet. Barra minn hekk, persuni u entitajiet fl-UE mhux ser jitħallew jqiegħdu fondi għad-dispożizzjoni ta' dawk elenkati, kemm b'mod dirett kif ukoll indirett. Il-qafas għal miżuri restrittivi mmirati japplika għal atti bħal ġenoċidju, delitti kontra l-umanità u ksur jew abbużi serji oħra tad-drittijiet tal-bniedem (eż. tortura, skjavitù, qtil extraġudizzjarju, arresti arbitrarji jew detenzjonijiet). Ksur jew abbuż ieħor tad-drittijiet tal-bniedem jistgħu jaqgħu wkoll fl-ambitu tar-reġim ta' sanzjonijiet fejn dak il-ksur jew l-abbuż ikun mifrux, sistematiku jew inkella jkun ta' tħassib serju fir-rigward tal-objettivi tal-politika estera u ta' sigurtà komuni stipulati fit-Trattat (Artikolu 21 TUE). Ser ikun il-Kunsill, filwaqt li jaġixxi fuq proposta minn stat membru jew mir-Rappreżentant Għoli għall-Affarijiet Barranin u l-Politika ta' Sigurtà, li jistabbilixxi, jirrevedi u jemenda l-lista ta' sanzjonijiet. Id-deċiżjoni tal-llum emfasizzat li l- promozzjoni u l-protezzjoni tad-drittijiet tal-bniedem jibqgħu il-pedament u l-prijorità tal-azzjoni esterna tal-UE u tirrifletti d-determinazzjoni tal-UE sabiex tindirizza ksur u abbużi serji tad-drittijiet tal-bniedem. L-atti legali rilevanti ġew ippubblikati fil-Ġurnal Uffiċjali. Kuntest Fid- 9 ta' Diċembru 2019 , il-Kunsill laqa' t-tnedija mir-Rappreżentant Għoli tal- ħidma preparatorja biex jiġi stabbilit reġim tal-UE ta' portata ġenerali għal miżuri restrittivi kontra ksur u abbużi serji tad-drittijiet tal-bniedem. Fis- 17 ta' Novembru 2020 , il-Kunsill approva l-konklużjonijiet dwar il-Pjan ta' Azzjoni tal-UE dwar id-Drittijiet tal-Bniedem u d-Demokrazija 2020–2024 li jistabbilixxi l-livell ta' ambizzjoni u l-prijoritajiet tal-UE f'dan il-qasam fir-relazzjonijiet tagħha mal-pajjiżi terzi kollha. Fil- pjan ta' Azzjoni tal-UE , l-UE impenjat ruħha li tiżviluppa reġim orizzontali ġdid ta' sanzjonijiet globali tal-UE b'rabta mad-drittijiet tal-bniedem biex jiġu indirizzati l-ksur u l-abbużi serji tad-drittijiet tal-bniedem madwar id-dinja. Il-Ġurnal Uffiċjali tal-Unjoni Ewropea, 7 ta' Diċembru 2020 ANNESS tal-KOMUNIKAZZJONI KONĠUNTA LILL-PARLAMENT EWROPEW U LILL KUNSILL Pjan ta' Azzjoni tal-UE dwar id-Drittijiet tal-Bniedem u d-Demokrazija 2020-2024, 25 ta' Marzu 2020 Il-Kunsill japprova konklużjonijiet dwar il-Pjan ta' Azzjoni tal-UE dwar id-Drittijiet tal-Bniedem u d-Demokrazija 2020-2024 (stqarrija għall-istampa, 19 ta' Novembru 2020) Kunsill Affarijiet Barranin – Paġna tar-Riżultati Ewlenin, 9 ta' Diċembru 2019 Sanzjonijiet u drittijiet tal-bniedem: lejn qafas Ewropew biex jiġu indirizzati ksur u abbużi serji tad-drittijiet tal-bniedem madwar id-dinja, 31 ta' Ottubru 2020 (sit elettroniku tas-SEAE) Ara l-paġna tal-laqgħa